《荒斋 其三》
清代·管棆

墙东有隙地，荆菅瓦砾积。俯首荷耰锄，得此五弓辟。

南邻有丽春，纷纷间朱白。乞分五色种，剪缕比纨帛。

初日照殷红，残霞映浮碧。闲时列酒茗，坐卧兼枕席。

遂可忘穷年，岂止破萧摵。三更持烛游，早起独吟惜。

今年姑小试，纷然满篱格。来春扩西偏，烂漫补墙缺。

回想今春花，吟诗又陈迹。

作者简介：管棆，字青村，武进人。历官师宗知州。有《据梧诗集》。